b"\n_START_ARTICLE_\nSegimon Serrallonga i Morer\n_START_SECTION_\nBiografia\n_START_PARAGRAPH_\nAutor d\xe2\x80\x99una obra de reconeguda v\xc3\xa0lua art\xc3\xadstica i profunda qualitat humana en els vessants de la poesia, l\xe2\x80\x99assaig i la traducci\xc3\xb3. Format al Seminari de Vic, va ampliar els estudis a la Universitat Cat\xc3\xb2lica de Lovaina, a B\xc3\xa8lgica, on es va llicenciar en Filologia Cl\xc3\xa0ssica. Posteriorment va obtenir la llicenciatura de Filologia Catalana a la Universitat Aut\xc3\xb2noma de Barcelona. Comprom\xc3\xa8s amb el seu pa\xc3\xads i amb la causa de la just\xc3\xadcia i la llibertat, va participar activament en la lluita antifranquista i va ser membre fundador de l\xe2\x80\x99Assemblea de Catalunya. Des del 1977 fins a la seva mort, va dedicar-se a la doc\xc3\xa8ncia universit\xc3\xa0ria, primerament a l\xe2\x80\x99Escola de Mestres Balmes i despr\xc3\xa9s a la Universitat de Vic, en la qual va exercir tamb\xc3\xa9 els c\xc3\xa0rrecs de responsable literari d'Eumo Editorial i de director de la Biblioteca des del 1991 al 2000._NEWLINE_Amic i deixeble de Carles Riba. Entre el 1964 i 1967 va dirigir la revista Inquietud art\xc3\xadstica. Fou un dels redactors fundadors de la revista de poesia Reduccions el 1977 juntament amb Miquel Mart\xc3\xad i Pol, Jordi Sarrate, Llu\xc3\xads Sol\xc3\xa0 i Ricard Torrents. _NEWLINE_Afiliat al PSUC l'any 1968, prengu\xc3\xa9 part activaen l'Assemblea de Catalunya i el Congr\xc3\xa9s de Cultura Catalana. El 1974 fou detingut per la policia franquista quan participava a Sabadell en una reuni\xc3\xb3 clandestina de l'Assemblea de Catalunya. _NEWLINE_L'any 1980 va aconseguir el Premi de la Cr\xc3\xadtica Serra d'Or per l'obra Poemes 1950-1975. \xc3\x89s autor d'una obra po\xc3\xa8tica vibrant i traductor de llibres de la B\xc3\xadblia, de William Blake i de Bertolt Brecht, entre altres autors. Tamb\xc3\xa9 ha tradu\xc3\xaft poesia antiga i ha escrit estudis sobre poetes catalans. Tamb\xc3\xa9 \xc3\xa9s autor de molts articles i estudis sobre literatura, publicats en revistes culturals i especialitzades, com Reduccions (revista de poesia), Els Marges, Serra d\xe2\x80\x99Or, Anuari Verdaguer, etc._NEWLINE_L'any 2003 la Universitat de Vic - Universitat Central de Catalunya va crear l'Aula Segimon Serrallonga per promoure activitats transversals promotores del debat i la reflexi\xc3\xb3 sobre arts, lletres i ci\xc3\xa8ncies des d'una vessant cr\xc3\xadtica i humanista. _NEWLINE_L\xe2\x80\x99any 2006 l\xe2\x80\x99Ajuntament de Torell\xc3\xb3 va nomenar-lo fill predilecte del municipi i va acordar d\xe2\x80\x99instituir -en mem\xc3\xb2ria seva- una beca d\xe2\x80\x99ampliaci\xc3\xb3 d\xe2\x80\x99estudis superiors a l\xe2\x80\x99estranger en les \xc3\xa0rees d\xe2\x80\x99Humanitats, Arts, Ci\xc3\xa8ncies Socials i Ci\xc3\xa8ncies de l\xe2\x80\x99Educaci\xc3\xb3. _NEWLINE_El fons bibliogr\xc3\xa0fic i documentari de Segimon Serrallonga es troba a la Biblioteca de Miramarges de la Universitat de Vic - Universitat Central de Catalunya i est\xc3\xa0 en proc\xc3\xa9s de tractament."